Chámome Trillo, Federico Trillo. Para ser precisos, Federico Trillo-Figueroa e Martínez-Conde, que hai que dicilo todo cando hai tanto que contar. Cantos de vós, lectores de Praza, tedes catro apelidos? Ningún... Era visto! Na banda de Aznar eramos varios que os que podiamos rumbar de rancio avoengo, a darlle cun zoco: as irmás De Palacio y del Valle Lersundi, Ana Isabel e Ignacia de Loyola; Eduardo Andrés Julio Zaplana Hernández-Soro (xúrovos que era un tipo só); Esperanza Aguirre y Gil de Biedma, Margarita Mariscal de Gante y Mirón... Dos cen mil fillos de don Manuel , algo chulos eramos todos, pero o de mais fachenda era eu. Xa sei, xa sei ... José María era aínda mais chulo ca min, pero non conta, que el como mesías, era o mais mais de todo. O 2002 foi o meu gran ano. E de España, que ven sendo o mesmo. A mediados de Agosto, ao abrente dun día con tempo duro de levante, na miña condición de Comandante Xurídico da Armada e Supernumerario do Opus, comandei as forzas de reconquista aos mouros do estratéxico illote de Perejil. "…. con forte levante, 35 nós de vento, saíron cinco helicópteros, tres helicópteros Coughar que transportaban dous equipos de operacións especiais, cun total de 28 soldados que chegaron ao illote Perejil, e outros dous helicópteros Bolkov que se quedaron sobrevoando a zona en misións de apoio", anotei con orgullo e letra requintada no diario de a bordo daquel 17 de Agosto. Pero as cousas boas pouco duran, e á volta do ano, aí por Maio, caeume no chan un avión de transporte militar con 62 militares españois e morréronme todos. O aparato, un Yakovlev 42D, non pasara a ITV e voaba mais ben porque non sabía facer outra cousa, pero era o mais barato no libre mercado. Por riba, os corpos dos militares quedaron ciscados polo monte turco e non era cuestión de perder tempo mirando que cadraran pernas con brazos, que o tempo é ouro e o feito feito está e xa non ten remedio; así que, xuntamos os anacos a peso e, xa en caixas embandeiradas, fixémoslles un funeral de Estado. Abandonadas as tarefas de goberno seguín a traballar con éxito por España. E por min, que ven sendo o mesmo. Defendín nos tribunais á cúpula militar investigada no asunto do Yakovlev, atranquei con argucias varias a instrución xudicial da trama Gurtel e de Luis Bárcenas, e conseguín, chuzando aquí e acolá, que botaran a Garzón da carreira xudicial. Ai! Que sería do PP sen min! E agora vai o Consello de Estado, do que son letrado por oposición, e informa de que fixemos as cousas mal no asunto do Yakovlev, que fomos responsables e debemos pedir perdón. Pero onde se viu tal cousa? U-la responsabilidade? Perdón por que? Manda güevos! E faltoulle tempo á calient....(pipipip) da Cospedal para saír e pedir perdón! E claro, a cidade de Cartaxena, de onde veño sendo, declaroume persoa NON GRATA. Pois sabedes o que vos digo? Impórtame un carallo. Tamén me declararon NON GRATO en Lalín, unha vila da Galiza interior, de escasos vinte mil habitantes, porque un dos falecidos no Yakovlev, o cabo Vicente Agulló, seica era veciño deles. E por unanimidade foi a declaración, porque o PP non quixo votar, que neste caso é coma votar a favor; e un virachaquetas enrabiado votou en contra, que no seu caso tamén é coma votar a favor. Pero que se cren estes pailáns de sacha e picachón! Reconquistarei Lalín como fixen con Perejil! E na procura de Lalín marchei. O último treito do camiño, entre Santiago e Lalín, fíxeno na dilixencia Wells Fargo Castromil & Co. Na entrada da vila, nunha pancarta que cruzaba a estrada dunha beira á outra, puiden ler: "49 Feira do Cocido. Benvido a Lalín" Nin falar ben saben o español! Coméronlle letras a "bienvenido" e cambiáronas de sitio en "feria". A dilixencia parou na praza da igrexa, a carón da escalinata. Nada mais baixar da carruaxe vin pegado nas vidreiras baixas das casas o mesmo cartaz: unha foto da miña cara e unhas letras sobrescritas "Trillo, persoa NON GRATA". Entrei na taberna Currás, alí no fondo da praza, pousando as mans en cadanseu colt 45 e pedín un burbon en vaso de tubo. Un cliente lía o xornal no cabo do mostrador. O taberneiro, un fulano de mirada torva e dentes de cabalo, cuspiu no chan. "Non gastamos diso", dixo, e uns segundos despois, engadiu: "Oe Melenas! Non che está cheirando a prea?" O cliente levantou a vista do xornal e de vagar, aínda cos cóbados riba do mostrador, foi ronceando a cabeza cara onde eu estaba; logo, incorporouse e virou todo o corpo cara min. Abriu a zamarra McCloud. No xersei, á altura do peito, tiña unha estrela vermella sobre fondo azul e branco; e na perna dereita, penduraba do cinto un Smith & Wesson do 44. Quixen disparar primeiro, pero nin tempo me dera a sacar a arma da funda e xa o Melenas me furara o peito coma un cribo. Xa morto, pero aínda de pe, o taberneiro regañou os dentes cara min :" Se lle serve de consolo, señor Trillo, que saiba que non o matou un calquera...que foi Pío, o Melenas...ou para ser precisos, don Fernando Pío de Pereira-Regufe e Torres de Carballeda". Despois caín de fociños contra o mostrador.


Summary: Sara Prieto, parella dun dos tripulantes rescatados con vida, Eduardo Rial, lamenta que a armadora non lle comunicase nada a respecto do naufraxio, do que tivo constancia polos medios de comunicación. Entre as persoas desaparecidas está Edemon Okutu, irmán do atleta marinense Jean Marie Okutu.

A parella de Eduardo Rial, un dos tres tripulantes do pesqueiro 'Vila de Pitanxo' rescatados con vida tras o naufraxio do buque fronte ás costas de Terranova, no Canadá, explicou que o seu mozo lle enviara unha mensaxe de WhatsApp antes de comezar a xornada de traballo na que lle comentou que facía "moi mal tempo". En declaracións á axencia Europa Press, Sara Prieto, veciña de Donón (Cangas), trasladou o seu "alivio" tras coñecer que Eduardo é un dos sobreviventes da traxedia. Este mariñeiro foi rescatado con vida, do mesmo modo que o seu tío, o patrón do barco, Juan Padín, así como un terceiro compañeiro cuxa identidade aínda non foi revelada. "Nós decatámonos por un coñecido e polos medios de comunicación. A armadora [Grupo Nores] non nos avisou", lamentou Sara, que alén do alivio tamén mostrou a súa "pena e preocupación" pola sorte dos sete mariñeiros falecidos e dos 14 que permanecen desaparecidos. Segundo afirmou, o propio patrón do 'Vila de Pitanxo' contactou coa súa familia contra as 14 horas desta terza feira para confirmar, nunha comunicación "moi breve", que tanto el como o seu sobriño estaban "ben". "Cando conseguimos falar coa armadora só nos dixeron que se atoparan tres dos tripulantes", afirmou. Sara Prieto explicou que a súa parella levaba cinco anos embarcada neste pesqueiro, "aínda que tiña moitos anos de experiencia", e apuntou que varios tripulantes, arredor dunha decena, "saían no 'Vila de Pitanxo' por vez primeira". "Non sei se xa estiveran embarcados antes, mais semella que non tiñan moita expriencia e o mar é moi duro", declarou. Prosegue a busca de once desaparecidos Até o momento as autoridades só confirmaron o rescate de tres tripulantes —o patrón, o seu sobriño e máis un terceiro aínda sen identificar— e o falecemento doutros dez, mentres prosegue a busca dos once mariñeiros desaparecidos. Entre eles atópase Edemon Okutu, irmán maior do atleta marinense Jean Marie Okutu, cuxa familia apuntou esta terza feira que Edemon ten unha longa traxectoria no mar e máis no Grupo Nores e que é unha persoa "moi boa, sempre disposto a axudar". Tamén Elisabeth, tía do mariñeiro de orixe peruana Jonathan Calderón, dicía ante os medios de comunicación: "Isto é unha traxedia, está o meu sobriño que ten dous fillos de 14 e 10 anos e non sabemos nada; só queda rezar".


Summary: Reino Unido iniciou hoxe a vacinación da súa poboación coa vacina de BioNTech/Pfizer. Xa o sábado, tamén Rusia puxo en marcha a inoculación coa Sputnik V. E esta terza feira, o organismo regulador nos EUA deu outro paso máis no proceso de autorización da primeira vacina. Unha arma máis contra a Covid-19, mais nin única nin definitiva.

O Reino Unido iniciou onte a vacinación da súa poboación contra a Covid-19 co remedio de BioNTech/Pfizer. Margaret Keenan, nacida en Enniskillen (Irlanda do Norte) e actualmente veciña de Conventry (Inglaterra), púxolle cara á noticia que ocupou hoxe máis minutos nos medios audiovisuais e dixitais de todo o mundo. Tamén en Gales e en Escocia os profesionais que levarán a cabo o proceso de vacinación xa foron inoculados, segundo a información recollida nas webs dos Gobernos galés e escocés. "Aínda temos un longo camiño por percorrer, mais isto marca a ruta a seguir", dixo o ministro de Sanidade do Reino Unido, Matt Hancock, en declaracións á BBC. En xeral, os expertos sanitarios coinciden en cualificar os próximos meses como unha maratón até chegar á meta da inmunización xeneralizada da poboación. Margaret Keenan, que fará 91 anos a vindeira semana, non é con todo a primeira persoa en se inocular contra a enfermidade do novo coronavirus. Xa o sábado pasado Rusia iniciou este proceso vacinando profesionais da saúde, da educación e traballadores sociais coa Sputnik V, o fármaco desenvolvido polo centro Gamaleya. De feito, son moitos os traballadores sanitarios rusos vacinados hai meses, en paralelo coas probas clínicas. Segundo informou o 2 de decembro o ministro de Sanidade, Mikhail Murashko, nunha sesión especial da Asemblea Xeral da ONU, a cifra total de persoas xa inoculadas en Rusia supera as 100.000. A diferenza reside en que os tests para verificar que a Sputnik V é segura e realmente funciona aínda non foron completados; os datos publicados até agora baséanse en resultados provisionais. Pola contra, a de BioNTech/Pfizer completou todas as probas e foi revisada por paneis de expertos independentes. Aínda que tampouco o proceso británico estivo exento de críticas. Por exemplo, o principal experto do Goberno dos Estados Unidos en enfermidades infecciosas, Anthony Fauci, sinalou a semana pasada nunha entrevista en Fox News que o organismo regulador do medicamento británico (MHRA) non fora o suficientemente coidadoso durante o proceso de autorización da vacina. Ou cando menos ─dixo─ "non o fixo tan coidadosamente" como o está a facer o organismo regulador nos EUA, a FDA. Visto bo nos EUA Precisamente esta terza feira a FDA emitiu dous informes sobre a vacina de BioNTech/Pfizer asegurando que "cumpre cos criterios de éxito exixidos". A axencia publicou dúas análises en paralelo: unha do seu propio panel de expertos e outro dos produtores da vacina, a biotecnolóxica alemá e a farmacéutica estadounidense. Isto suxire, segundo o Washington Post, que a 'luz verde' á vacinación masiva no país norteamericano podería chegar "esta fin de semana". Na UE, a Axencia Europea do Medicamento (EMA) reunirase para analizar a vacina de BioNTech/Pfizer o 29 de decembro. Ugur Sahin, director executivo de BioNTech, asegurou onte en declaracións á axencia de noticias alemá, DPA, que axiña chegue a autorización, "a máis tardar o 30 de decembro" ─apuntou─, "poderiamos comenzar a distribuír [as vacinas] directamente un día despois". Vacina e Brexit Se Moscova buscou adiantarse ao mundo, Londres quíxoo facer á UE e usalo politicamente. Tras a autorización da MHRA, o ministro Hancock manifestou que foi "grazas ao Brexit" que o puideron facer antes que o resto de europeos. Mais tal e como a MHRA apuntou, nada ten a ver que os británicos fagan parte ou non do club comunitario. A lexislación da UE permite a calquera Estado membro garantir a autorización temporal dun medicamento en resposta á propagación de enfermidades infecciosas, lexislación que como o resto do acervo normativo se aplica no Reino Unido até o 31 de decembro, final do período de transición do Brexit. Polo tanto, calquera Goberno estatal puido tomar esa mesma decisión. En calquera caso, acaba de dar comezo no mundo a maratón da vacinación. Isto é, unha rebanda máis de queixo no "modelo de defensa de Gruyère" nunha pandemia. Este modelo, elaborado polo virólogo Ian M. Mackay da Universidade de Queensland, é unha adaptación do elaborado en 1990 por James T. Reason, da Universidade de Manchester, para a prevención de accidentes. Cada unha das medidas persoais ─distanciamento físico, uso de máscara, hixiene de mans─ e colectivas ─tests, rastrexo, ventilación de espazos fechados─ sería unha capa, imperfecta, para frear o virus. Todas por separado, como a rebanda dun queixo de Gruyère, teñen buratos, mais todas xuntas reducen altamente as probabilidades de contaxio e son quen de acabar coa pandemia da Covid. A vacinación é un gran paso, mais non deixa de ser unha rebanda máis.


Summary: A Xunta mantén a opacidade sobre a xestión dos cartos que deberían chegar de Europa para a recuperación económica.

A opacidade manda na xestión dos fondos Next Generation. En primeiro termo descoñécense os contidos reais do acordo entre o Estado español e a Comisión Europea, así como os recortes en materia social aos que está condicionado o programa de axuda comunitaria. En segundo lugar, non hai información precisa sobre os criterios de reparto dos mesmos polo Goberno español, o grao de descentralización na definición e xestión dos proxectos e a participación dos Executivos autonómicos no proceso. Por último, a denominada candidatura galega ás axudas Next Generation mantén boas doses de segredo, carecéndose de datos concretos sobre as propostas reais da Xunta e sendo cada día maiores as dúbidas sobre as súas posibilidades. A candidatura galega para o programa Next Generation está formada por 354 proxectos, cun investimento total de 19.698 millóns de euros. A proposta recolle 107 iniciativas impulsadas desde os operadores privados e 247 promovidas desde a Xunta da Galiza. A maiores dos proxectos integrados dentro do programa avalado polo Goberno galego, atópanse toda unha serie de actuacións propostas polas grandes compañías do IBEX para desenvolver na Galiza e que van ser presentadas directamente ao Executivo estatal. Porén, o Executivo de Feixoo négase a pórlles nome propio ás empresas promotoras de cada un dos proxectos, algunhas delas moi próximas ao círculo real de poder da Galiza. Que cogobernanza? O Goberno galego ten dúbidas sobre as posibilidades dos seus proxectos. Así, xa a finais de marzo, o presidente galego expresou a súa "intranquilidade" por "como se desenvolven as cousas", en referencia á xestión dos fondos por parte do Goberno do Estado. "Pedimos cogobernanza e queremos participar na xestión dos fondos", afirmou Feixoo, quen esixiu ao Executivo do Estado "transparencia e certezas" e "unha cogobernanza real para que as comunidades poidan ter unha participación máis activa". Precisamente en relación coa cogobernanza, un dos conceptos máis recorrentes desde o comezo da pandemia, un dirixente empresarial galego non dúbida en sinalar que "a cogobernanza comeza e remata no Consello de Ministros, quen terá a última palabra para decidir que proxectos van ou non adiante". O equipo de Sánchez garda mutismo mentres afina cos grandes poderes económicos as principais liñas da actuación. Malia que a marxe de manobra do Executivo español é relativa, ao estar unha boa parte dos fondos suxeitos ás orientacións da Comisión Europea, semella evidente que non está disposto a dar xogo ás comunidades autónomas e avanza nunha xestión centralizada, aspecto denunciado desde os Gobernos de Catalunya e de Euskadi. Esta fórmula é tamén a preferida polas grandes corporacións españolas, na súa práctica totalidade contan con sede social e fiscal en Madrid, convencidas de que uns proxectos dirixidos e xestionados desde a capital do Estado privilexia os seus intereses. Unha parte dos economistas progresistas cualifican as axudas Next Generation como o segundo gran rescate ao sector privado en dúas décadas. Se a reacción dos Gobernos á crise de 2008 foi concretada en inxeccións de diñeiro ao sector bancario, a resposta á emerxencia económica provocada pola pandemia toma forma de axudas públicas masivas aos grandes grupos empresariais privados. Nesta liña, o economista grego Costas Lapavitsas ten sinalado que "os plans de estímulo masivo aprobados pola Reserva Federal dos Estados Unidos ou polo Consello Europeo mediante o programa Next Generation son a forma que toma hoxe a axenda neoliberal para garantir as ganancias do capital".


Summary: Redondela revive estes días a súa tradicional festa da Coca. Esta festividade ten lugar noutros concellos do conxunto etnográfico galego-portugués como Betanzos e Monção.

Redondela recuperou a súa tradicional festa da Coca e volveu após a suspensión pola pandemia nos dous anos anteriores comezando co baile de xigantes e cabezudos ao que lle seguiu o baile de espadas e penlas. Os mozos e as espadas Esta celebración, de orixe pagá, lembra a lenda da coca, un ser da mitoloxía galega que vive nas augas do mar ou dos ríos. En Redondela explica a derrota deste animal a mans dos mozos e para conmemorar esta vitoria, realízanse interpretacións tanto do propio animal como da batalla na cal a Coca foi derrotada. Esta figuración coñécese como danza das Espadas, representando aos mozos que comezaron a danzar coas súas armas arredor do animal morto após derrotalo, e baile das Penlas, simbolizando a celebración das doncelas liberadas das fauces do dragón. Festa etnográfica galego-portuguesa Ademais de Redondela, a festa da Coca segue a realizarse en diferentes lugares do conxunto etnográfico galego-portugués, como Betanzos ou Monção. Tanxarina cumpre corenta anos facendo teatro de monicreques na Galiza Está última localidade posúe desde o ano 2002 un irmandamento con Redondela, e desde o 2003 ambas as dúas celebracións son publicitadas baixo unha promoción turística conxunta.


Summary: O PP rexeitou unha iniciativa parlamentar que reclamaba "axudas directas inmediatas para paliar a situación económica" do sector dos salóns de peiteado, barbarías e locais de estética. Os populares consideran que é responsabilidade do Goberno estatal pór en marcha este rescate.

O PP impediu que prosperase na Cámara galega unha iniciativa que reclamaba "axudas directas inmediatas para paliar a situación económica" do sector dos salóns de peiteado, barbarías e locais de estética. A proposición, defendida polo BNG, instaba a Xunta a negociar co sector, agrupado na plataforma Crer en Nós, as condicións destas axudas. Na defensa da proposta, a formación nacionalista lembrou que o pasado 17 de febreiro foi aprobada unha proposición no Parlamento que instaba o Executivo galego a demandar do Estado a redución do IVE dos salóns de peiteado, pasando de 21% a 10% e urxiu de novo a iso así como a avanzar en axudas directas. Para os populares a responsabilidade de habilitar axudas directas para o sector está no Goberno do Estado. A Cámara pide ampliar até 2024 as desgravacións fiscais polo Ano Santo O Parlamento galego acordou pedir ao Goberno estatal a ampliación do programa de apoio ao Xacobeo 2021 mediante desgravacións fiscais até o 31 de decembro de 2023. A iniciativa, que partiu na Cámara do PP, obtivo o apoio do BNG e a abstención do grupo socialista. Por parte do PSdeG, Leticia Gallego tachou de "vergoñoso" que o sector turístico siga "á espera" da programación do Xacobeo por parte da Xunta, e que esta mentres se centre en facer demandas ao Executivo estatal en vez de gobernar. Pola súa banda, o nacionalista Daniel Pérez viu "lóxico e procedente" que se produza a ampliación, "porque así o solicita o sector", pero advertiu de que "a Galiza é moito máis que Xacobeo" e que mentres o Goberno galego se centra no Ano Santo, non está a apostar "por outras potencialidades" do país. Tamén saíu adiante no Parlamento, neste caso por unanimidade dos grupos, unha proposta do PSdeG que insta á elaboración do mapa definitivo de xeodestinos turísticos da Galiza. Fondos Next Generation O Parlamento tamén instou a demandar do Goberno español que garanta "a viabilidade e o financiamento" da industria naval a través do mecanismo de recuperación e resiliencia dos fondos europeos de recuperación Next Generation, para combater os efectos da crise da Covid-19. Na comisión de industria da Cámara, a iniciativa, autoría do PP, saíu adiante cos únicos votos a favor do grupo maioritario, o rexeitamento do BNG e a abstención do PSOE. Por parte dos socialistas, Martín Seco enumerou actuacións do Executivo estatal para reivindicar que o seu compromiso está "demostrado". "Que achega a Xunta máis que problemas e falar mal do resto? Nada de nada", dixo.


Summary: A Audiencia Provincial da Coruña levanta a imputación aos doce cargos do Adif que foran imputados polo anterior xuíz que instruía o caso. Entende que a ausencia de ERTMS na zona do sinistro supón unha conduta perigosa pero "non unha infracción dun deber legal".

O maquinista do Alvia volve ser o único imputado polo accidente ferroviario de Angrois. A Audiencia Provincial da Coruña vén de deixar sen efecto a imputación aos 12 membros do Adif que formaban parte da cúpula do administrador de infraestruturas ferroviarias no momento da inauguración da liña Ourense-Santiago na que se produciu o sinistro. A Audiencia da Coruña deixa sen efecto todas as imputacións agás a do maquinista O auto, que lle foi notificado este mércores ás partes, deixa así sen efecto todas as imputacións agás a do maquinista nunha causa que agora instrúe o xuíz Andrés Lago Louro, que substituíu a Luis Aláez, que fora o maxistrado que en maio imputara estes cargos de Adif antes de abandonar o Xulgado de Instrución número 3. A decisión chega cinco meses despois de que o anterior xuíz que instruía o caso decidira imputar os cargos de Adif Tal e como aclara o TSXG, os maxistrados pronúncianse así favorablemente en relación aos recursos que interpuxo a Avogacía do Estado e a Fiscalía cunha deliberación que chega cinco meses despois da decisión anterior do xuíz Aláez. Consideran que os informes periciais que cuestionaban a seguridade na curva de Angrois non son unha proba de cargo suficiente. O xuíz Aláez cría que as medidas de seguridade foran insuficientes e que se deberían ter tomado máis para evitar o sinistro, pero a Audiencia non cre que haxa máis responsables que o maquinista do Alvia, ao igual que a Fiscalía. Esta mesma Audiencia da Coruña xa levantara outra imputación sobre estes directivos e outros de Adif. A Audiencia entende que a ausencia de ERTMS "non é unha infracción dun deber legal" pero si unha conduta perigosa A Audiencia entende agora que, entre outras cuestións, non hai base normativa que permita entender que a ausencia de instalación do sistema ERTMS na infraestrutura "constitúa unha infracción dun deber legal". Non obstante, os maxistrados entenden que a ausencia de ERTMS supón unha conduta perigosa, pero cren que se este risco "se mantén dentro dun nivel que poida considerarse permitido, non existe infracción do deber de dilixencia". Ademais, nos autos asegúrase que a eliminación destes sistema nos últimos quilómetros da liña non foi gratuíta ou carente de motivo, xa que respondía á "nova configuración e regulación do encravamento". En canto ao maquinista, os maxistrados entenden que é "sinxelamente absurdo" que pola súa experiencia profesional nese tren "tivese algunha dúbida sobre cales eran as súas obrigas ou sobre que normativa había de cumprir e, sobre todo, a causa do accidente, o incumprimento polo condutor do deber establecido na normativa regulamentaria de chegar ao punto de cambio de velocidades a unha determinada velovidade, é un factor que non se ve afectado por ningunha desas supostas confusións". Os maxistrados cren "absurdo" que o maquinista "tivese algunha dúbida sobre as súas obrigas ou normativas a cumprir" no tren "Non hai indicios de que na determinación e regulación das circunstancias da circulación ferroviaria concorrentes cando se produciu o accidente concorra a infracción normativa, a ilegalidade ou a vulneración de pautas técnicas consolidadas recollidas pola normativa de Adif", din os autos, que son firmes e contra os que non cabe recurso. É, xa que logo, a segunda vez que o tribunal levanta imputacións a cargos públicos. Na ocasión anterior, o maxistrado Aláez imputara 27 técnicos e directivos do administrador ferroviario, pero a Audiencia considerou que non tiña probas suficientes para consideralos responsables. Seguiuse investigando e o xuíz advertiu de que un maquinista xefe alertara do "risco" da curva de Angrois ano e medio antes do sinistro, polo que logo de recibir tres iformespericiais sobre varias deficiencias, volveu imputar os doce ex directivos que agora quedan exentos de imputación ningunha. É a segunda vez que a Audiencia levanta imputacións contra cargos de Adif A polémica decisión da Audiencia chega poucos días despois doutra polémica arredor do sinistro, despois de que o recentemente nomeado novo ministro de Xustiza, Rafael Catalá, fose duramente criticado polas vítimas do sinistro de Angrois, que o acusaron de "mentir" e incluso "presionar" algúns dos feridos naquel accidente. Diversas plataformas de vítimas manifestaran xa o seu malestar polas desimputacións anteriores de cargos de Adif. Os doce cargos aos que agora a Audiencia retira a imputación son o ex presidente de Adif Antonio González Marín, o ex director de Seguridade na Circulación, Andrés Cortabitarte López; tres vogais daquel consello de administración de Adif -Juan Carlos Cáceres Díez, Mercedes Rodríguez Arranz e Félix Díaz Martínez.-, Juan Ángel Mairal Lacoma e Carlos Bartolomé Marín, vogais e ex xefes de gabinete de cargos de Fomento; Javier Hurtado Domínguez, vogal por Fomento e ex director de gabinete do exministro José Blanco; Carlos María Juárez Cólera, ex director de gabinete de Blanco en 2009 e logo director xeral de Infraestructuras Ferroviarias de Fomento; Mercedes Caballero Fernández, tamén vogal; Gerardo Luis Gavilanes Ginerés, outro vogal por Fomento; e o actual interventor xeral do Estado, José Carlos Alcalde. Ningunha destas doce persoas chegou a prestar declaración, ao acollerse ao seu dereito a non declarar, ante o maxistrado instrutor da causa sobre un accidente que costou a vida a 79 persoas e provocou centos de feridos. >>> HABERÁ AMPLIACIÓN


Nin sequera o goberno precisa disimular. Hai acordo xeral en que a economía irá a peor a curto prazo e que, se non facer reformas era malo, facelas vai ser momentáneamente peor. O enfermo –dísenos– ten que someterse a un duro tratamento que o vai debilitar temporalmente, e en canto á curación non hai ningún protocolo científico que describa o agardado final do proceso de recuperación. Pois se as políticas de austeridade levan a algures distinto da lenta agonía do paciente non é precisamente ao crecemento, tanto como o abaratamento do despido se algo asegura é o aumento do paro. Para afrontar estes feitos só queda o antigo truco da fe: xa veredes, o 2013 será un pouco mellor, tede paciencia. É a mesma dialéctica dos brotes verdes que hai pouco eran motivo de escarnio. Mais que embridar á economía, a política conténtase con ofrecerlle un contrapunto relixioso. O certo é que en economía, como recoñecen os propios gurús de Davos, ningúen sabe moito, e por iso é terreo abonado para a especulación, onde o filósofo se move como pez na auga. O diñeiro é a materialización da incerteza, e os fluxos financeiros, con toda a súa volatilidade, encarnan como ningunha outra cousa o carácter dos tempos: un entramado de conexións sistémicas que no seu conxunto é ingobernable. Pola súa parte, o político quedou do lado do predicador. Trátase de vender promesas poñéndoas nun futuro que os feitos sempre van postergando, ben aderezadas cos potentes recursos da publicidade e o marketing. O terreo de xogo da política-espectáculo non son as ideas, o cal é outro signo do carácter dos tempos: a política como un asunto ritual e mediático. Así que entre o groseiro pragmatismo do mercado e os mecanismos da ilusión política, o escéptico e o crente dispútanse a partida; é a vella partida dos negocios e a fe, na que o filósofo tende a quedar fóra do xogo. Quizáis poida atopárselle nalgúns dos sumidoiros da rede, onde bulen múltiples espazos alternativos, pero falta calquera atisbo dun plan común. A propia estrutura multiplicada e laberíntica das novas formas do saber é un atranco para a viabilidade das alternativas, a pesares das aparencias de difusión masiva que ofrecen as redes sociais. Moita comunicación pero tamén moito ruído. Ao goberno quédalle pois predicar, mentres os verdadeiros amos encárganse do trigo: podémoslle chamar austeridade ou redistribución desigual da riqueza ou dualización da sociedade a outro dos signos dos tempos. É a precarización xeral da existencia, na que vai cundindo a economía do medo; pero ¿que pasará cando a propia sociedade quede atravesada e marcada polo medo? Albíscanse problemas de supervivencia da democracia política.


Summary: Confirmado xa o triunfo dun dos senadores en xogo polo Estado de Georgia e liderando o reconto no caso do segundo, o Partido Demócrata aloumiña o poder absoluto en Washington co control do Congreso –Cámara de Representantes e Senado–; e tamén da Casa Branca, coa inminente ratificación da vitoria de Biden.

Raphael Warnock converteuse na cuarta feira, 6 de xaneiro, no primeiro candidato demócrata elixido por Georgia á Cámara alta desde o ano 2000. Tamén no primeiro senador negro da historia por este Estado. "As mans de 82 anos que recollían o algodón doutra persoa elixiron o seu fillo menor para ser senador dos EUA", manifestaba na cuarta Warnock, en referencia ao pasado da nai del como traballadora adolescente e á experiencia de pobreza familiar. Segundo as proxeccións avanzadas polos medios, Warnock impúxose á republicana Kelly Loeffler no primeiro dos dous postos ao Senado en xogo que decidirán a maioría da Cámara alta e marcarán o Goberno do presidente electo, Joe Biden. Á última hora da tarde da cuarta feira (horario galego) retomábase o reconto de votos para saber quen será o segundo dos senadores elixidos nesta segunda volta en Georgia: ben o demócrata de 33 anos Jon Ossoff, ben o republicano David Perdue, membro electo do Senado desde hai seis anos. De acordo cos últimos datos dispoñíbeis, Ossoff lideraba por uns 17.000 votos, isto é, con 50,2% do total dos sufraxios por 49,8% de Perdue. A lexislación de Georgia estabelece a posibilidade de pedir un reconto de votos en caso de que a marxe final sexa igual ou menor a 0,5 puntos porcentuais. Este sería o presente caso de se manter a diferenza. Non obstante, Ossoff proclamouse vencedor xa na cuarta. "É con humildade que dou as grazas ao pobo de Georgia por me elixir para servilo no Senado dos Estados Unidos", manifestou nun vídeo colgado en Twitter, que a rede social etiquetou alertando de que aínda non se decidira un gañador na contenda electoral. Mais a tendencia apuntaba nese sentido, e co paso dos minutos a Cámara alta ─e o Congreso estadounidense no seu conxunto─ tinguíanse dun azul máis intenso (a cor que identifica o Partido Demócrata, pola vermella do Republicano). Así, o líder dos demócratas no Senado, Chuck Schumer, aventurouse a felicitar non só a Warnock, senón tamén a Ossoff, afirmando que "unha das primeiras cousas" que quere facer como líder da maioría é aprobar un segundo cheque de 2.000 dólares para todos os cidadáns estadounidenses (o actual líder da maioría do Senado, o republicano Mitch McConnell, bloqueou a semana pasada que este fose maior de 600 dólares). Peso da minoría negra Tamén Biden emitiu un comunicado felicitando a Warnock e homenaxeando a Stacey Abrams, líder do Partido Demócrata en Georgia, e a Keisha Lance Bottoms, alcaldesa de Atlanta, principal cidade e capital do Estado. Os tres, políticos negros. A popularidade de Biden entre esta minoría ─unha das chaves da súa vitoria nas primarias sobre Bernie Sanders─ supuxo finalmente un importante plus para os demócratas nas eleccións presidenciais e lexislativas. Malia a elección de Warnock, Loeffler mantense como senadora por Georgia até finalizar o reconto de todos os votos. Na cuarta feira viaxou a Washington onde tiña previsto, xunto a un pequeno grupo de representantes da Cámara alta, sabotar o voto de trámite no Congreso que certificará a vitoria de Biden. "Imos continuar loitando por vós", dixo, e engadiu: "Isto trátase de protexer o 'soño americano'". Masiva protesta pro Trump mentres o Congreso se reúne para ratificar a Biden Ao tempo que o Congreso iniciaba na cuarta feira a sesión para certificar a vitoria de Biden nas eleccións presidenciais por 306 votos electorais a 232, miles de seguidores do mandatario saínte, Donald Trump, concentrábanse en Washington para denunciar a suposta fraude nos comicios. Numerosos axentes das forzas de seguridade foron despregados na zona do Monumento a Washington, o obelisco que preside a capital política do país. A presión chegou mesmo ao vicepresidente, Mike Pence, encargado de contar os votos electorais, e ao que Trump pediu en Twitter que frease a certificación do triunfo de Biden. Os republicanos impugnaron o resultado en Arizona ao pouco de comezar a sesión, e agardábase que o fixeran en dous Estados máis, segundo a CNN, estendéndoa até esta quinta feira, mais sen evitar a mudanza na Casa Branca.


Summary: Convocada pola plataforma 'Así Non' para este sábado.

A plataforma 'Así Non' convoca unha marcha reivindicativa para este sábado 3 de abril na defensa do territorio, o seu patrimonio ambiental e cultural, e contra "a enxurrada de grandes proxectos enerxéticos que queren arrasar os montes do Courel, Trevinca, Cabrera e do Bierzo, e os de toda a Cordilleira Cantábrica",. Segundo manifesta Adega, unha da entidades desa plataforma. Estes macroproxectos eólicos e fotovoltaicos "invaden a maior parte do territorio dos municipios nos que se proxectan, desprazando non só as economías locais das que viven os pobos (agricultura, gandería, apicultura, turismo rural...), senón tamén aos habitantes que custodian ese territorio e toda a biodiversidade existente". Indican que o problema "non é a enerxía renovábel", senón "a forma na que se están realizando estes proxectos, de modo masivo, non planificado e a grande escala, en zonas de grande valor ecolóxico e medioambiental onde á perda de biodiversidade e as desigualdades que xera o modelo industrial e centralizado, se engade o impacto visual e ambiental". Percorrido A marcha sairá este sábado, 3 de abril, ás 12:00 horas desde varios puntos. A saída será simultánea. Desde Galiza sairán dúas marchas, desde as localidades de Brañas e Fonteformosa (Folgoso do Courel), para toparse no alto do Revelo coa marcha que sairá desde o lugar de Busmaior (Barxas). "No alto do Revelo atoparémonos como símbolo de unión e comuñón dos territorios ante unha emerxencia que ameaza a paisaxe, o medio ambiente e a pervivencia da vida dos nosos pobos e aldeas". Desde a plataforma lembran que será necesario cumprir con todas as medidas de seguridade fronte a Covid-19, polo que será obrigatorio levar máscara e manter a distancia de seguridade. Entidades da Plataforma "Así Non": A Cabrera ADEGA A Morteira Asociación de Amigos de los Montes Aquilianos Asociación Custodia do Territorio. Asociación A Volta Grande do C@urel(Gz)/ CourelLivreDeEolicos Asociación Ateneo La Guiana Asociación Bierzo Vivo Asociación La Olla del Bierzo Asociación para el Desarrollo Rural Bierzo Cabrera Asociación de Estudios Ornitológicos Tyto Alba. Asociación Plataforma Bierzo Aire Limpo Asociación Plataforma Defensa Cordillera Cantábrica Asociación Souto Vivo CMMVVMC Orreos. Instituto de Estudios Cabreireses Junta Vecinal de Valdavido ONG Cabrera Natural ONG Rios con Vida Plataforma ciudadana para una Transición Ecológica Justa Proyecto Life oso Courel Proyecto Orbanajo Rural Sostenible


Summary: Máis cedo ca tarde, haberán abrollar os vencellos entre os sectores regulados do Ibex 35 e demáis axentes do Deep State co Rei Xoán Carlos

Dirán vostedes que sobreactúo ou falo de máis. Dirán outros que confundo os allos cos bugallos. Mais o cumio do iceberg que estamos a ver a respecto das xestións económicas persoais do Rei Emérito sinala un ponto de non retorno. Claro é que o Rei Xoan Carlos ten dereito á presunción de inocencia, tanto como calquera. Mais a súa garantía de inviolabilidade (só até o 18.06.2014, dende entón é tan imputábel teoricamente como calquera ministro ou deputado) e o bloqueo do tripartito da dereita e do PSOE á Comisión parlamentaria de pescuda pode agravar moi substancialmente a treboada que vai descargar, quer nuns días, quer nunhas semanas ou meses.A Fiscalía do cantón suizo de Xeneva acusa ao anterior Xefe do Estado de percebir, a medio dunha conta da fundación panañeña Lucum-da que o Borbón e Borbón é único beneficiario-, 100M€ do entón rei da Arabia Saudita, Abdullah I, en agosto de 2008. Algunhas fontes acreditan que ésta é unha comisión vencellada á adxudicación saudita a un consorcio de empresas españolas do tren de alta velocidade A Meca-Medina. Compre dicir que esta adxudicación é posterior, data de 2011, malia que xa fora deseñada no 2006. Mais a propia Corinna vencelou no 2015 esta comisión con esta adxudicación.Por outra banda, o xornal londinense The Telegraph acusou ao curmán do Emérito-a quen acusou de lle server de testaferro- de percebir 50 M€ de comisión pola venda do Banco Zaragozano (controlado polos curmáns Alberto Cortina e Alberto Alcocer) ao Barclays.Semellan ser acusacións bastante potentes. Verdadeiramente poderían ser esaxeradas ou incertas. Mais seica choven sobre mollado, á vista da avaliación do patrimonio do Rei Emérito en 1790 M€ polo prestixioso xornal New York Times a primeiros do 2019. É verdade? De onde sairon tantos cartos?Quere isto dicir que si o PSOE apoia ao tripartito da dereita na súa teima de impedir a Comisión parlamentaria de pescuda estaría apoiando as mesmas forzas do Deep State que cuestionaron a lexitimidade do actual Goberno do Estado, desconectándose dunha base electoral que, polo menos nas nacións e países do Estado con lingua propia, xa non é aquela que votaba Felipe e Guerra nos anos 80 do século pasado. E, máis cedo ca tarde, haberán abrollar os vencellos entre os sectores regulados do Ibex 35 e demáis axentes do Deep State co Rei Xoán Carlos. Cál será o dano institucional que sofrirá o estado español?


Summary: O presidente da Xunta anunciou a convocatoria de dúas prazas de pediatría para o Hospital de Verín esta quinta feira. De cubrirse, o Goberno valorará a reapertura do paridoiro e das urxencias pediátricas, cuxo peche o 1 de decembro foi o detonante de protestas e manifestacións na comarca. A plataforma en defensa da sanidade pública de Monterrei valora o anuncio, pero mantén o peche no hospital. A oposición acusa Feixoo de condicionar a apertura a unha oferta de emprego temporal que en xuño ficou deserta.

Esta quinta feira o Diario Oficial de Galiza anunciou a convocatoria de dúas prazas de pediatría temporais na área sanitaria de Ourense, Verín e O Barco de Valdeorras. O presidente da Xunta, Alberte Núñez Feixoo, abriu así a porta a unha "reapertura" do paridoiro e do servizo de urxencias pediátricas do Hospital de Verín. "É unha boa noticia, pero ata que non comprobemos que todo volve a como estaba antes do 1 de decembro seguiremos co peche", afirma a integrante da Plataforma en defensa da sanidade pública da comarca de Monterrei, Aurora Solas en declaracións a Sermos Galiza. Desde a comunicación da clausura do servizo, que se fixo efectivo o 1 de decembro, sucedéronse as concentracións e mobilizacións de veciñanza, profesionais sanitarias e colectivos feministas. "O Goberno xustificouno debido ao baixo número de nacementos e problemas de seguridade, que ligou a un descenso na calidade de atención das profesionais debida a un baixo volume de traballo. "Foi unha decisión sanitaria, proposta por xinecólogos e pediatras do hospital de referencia (o da cidade de Ourense)", defendeu Feixoo nunha rolda de prensa posterior ao reunión do Consello da Galiza. "Agora volvemos sacar as prazas de pediatría e, se se cobren, volveremos analizar a reapertura do servizo", declarou. "O paridoiro evidentemente non se abre se non hai pediatras", di Aurora Solas, "pero esa situación tíñana que ter previsto moito antes. Facía máis dun ano que o comité de empresa advertira da xubilación do pediatra de servizo, pedindo a convocatoria de prazas, e a administración fixo caso omiso. Ademais, os pediatras de Ourense non queren desprazarse até Verín, aínda que sexa obrigatorio por eli. Teñen que asumir a consecuencia da súa lexislación". "Esta noite unha muller deu a luz en Verín porque non puido ser trasladada a Ourense, o parto era inminente. Practicamente quitáronlle ao bebé tras nacer, é unha situación inasumíbel", denunciou Solas. A voceira da platagorma valora, con todo, as verbas do presidente da Xunta, mais afirma que tanto o peche como a manifestación prevista para o 17 de decembro ante o Parlamento da Galiza seguen en pé. "Manteremos as nosas reivindicacións até que o paridoiro abra, agora mesmo hai catro ou cinco autobuses reservados e a xente sigue apuntándose", celebra. "A sociedade desta comarca é a que conseguirá que reabra o paridoiro, o apoio á plataforma na defensa da sanidade pública foi masiva", remacha a representante da plataforma. Medida insuficiente Os partidos políticos da oposición cuestionaron o cambio de rumbo de Feixoo e unha medida que tachan de insuficiente. O peche do paridoiro pairara durante toda esta semana sobre a actividade parlamentar. Os catro grupos incluíron puntos na orde do día da Xunta de Portavoces e, tanto o Grupo Común de Esquerda como BNG ou o Grupo Mixto, avanzaron a presentación de proposicións ao respecto no vindeiro pleno. En Verín, o secretario xeral do PSdeG, Gonzalo Caballero, insistiu durante unha visita de apoio ao Hospital que a decisión da Xunta si "é unha decisión política", e afirmou que os motivos de seguridade que alega Feixoo "non son críbeis". Antón Sánchez, do Grupo Común de Esquerda, valorou que a "presión social" obrigase ao Goberno a recuar. "Neste país se non hai pediatras, médicos suficientes, é por anos de precarización da profesión e por fallos na planificación", responde a Sermos Galiza. "O máis relevante é que recoñece que non é unha cuestión de seguridade, senón da política laboral da Xunta", salienta a deputada do BNG Noa Presas en declaracións a este medio. Con todo, Presas critica que as prazas convocadas no DOG "son as mesmas que convocou a Xunta de Galiza en xuño e que quedaron desertas". "En vez de repetir a convocatoria deberían ofrecer condicións estábeis, non traballos temporais. Teñen que mellorar a carreira profesional, ofrecer incentivos ás profesionais sanitarias", reclama. "Nunha rolda de prensa o voceiro do Grupo Mixto, Luís Villares, reclamou á Xunta que rectifique. "A decisión do peche paridoiro de Verín, é inmoral e inhumana, prexudica a saúde das mulleres e as crianzas para favorecer aos ricos", declarou.


Summary: A Xunta recomenda que se prohiba acceder a parques e praias de 3 a 6 da mañá. Confirma os límites de horario e actividade para os locais de lecer nocturno até o 18 de xaneiro

O Goberno galego ratificou no Diario Oficial da Galiza (DOG), nunha edición 'bis', as novas restricións para o lecer nocturno e outras directrices encamiñadas a limitar as interaccións sociais nun contexto marcado polas celebracións do Nadal e a explosión de casos vinculados de covid-19, ligada ao avance da variante ómicron. O incremento da incidencia e o avance da variante ómicron, aínda coa hospitalizacion baixo control, na liña dos argumentos avanzados polo presidente galego, Núñez Feixoo, dan pé ás novas restricións que fixe a Xunta, á espera das autorizacións que dependen do Tribunal Superior de Xustiza da Galiza (TSXG), co foco na limitación de reunións de non conviventes entre as 3 e as 6 da madrugada até o 18 de xaneiro. Para controlar a "situación epidémica tan explosiva" que vive Galiza, ratifícase a recuperación da obrigatoriedade da máscara en exteriores e tamén se remarca que debe ser utilizada en espazos comúns do ámbito laboral sempre que coincidan varios traballadores. Ratifícase a recuperación da obrigatoriedade da máscara en exteriores e tamén se remarca que debe ser utilizada en espazos comúns do ámbito laboral sempre que coincidan varios traballadores. Non será esixíbel o seu uso, con todo, naqueles lugares ou espazos pechados de uso público que formen parte do lugar de residencia dos colectivos que alí se reúnan, como son as institucións para a atención de persoas maiores ou con diversidade funcional, as dependencias destinadas a residencia colectiva de traballadores esenciais ou outros colectivos que reúnan características similares. Iso si, a condición de que devanditos colectivos e os traballadores que alí exerzan as súas funcións teñan coberturas de vacinación contra o ¡SARS- CoV-2 superiores ao¡ 80 % con pauta completa e da dose de reforzo, acreditado pola autoridade sanitaria competente. Visitantes e traballadores si deben utilizar máscara. Vestiarios e deporte E aínda que no momento de bañarse pódese prescindir dela, o DOG ratifica que será obrigatorio o uso de máscara nos vestiarios de piscinas públicas ou comunitarias, agás nas duchas.No apartado de excepcións, tamén se libera do uso da máscara en exteriores durante a práctica de deporte individual, e tamén durante a realización de actividades que non sexan de carácter deportivo, mais que se realizan en espazos naturais, sempre que en ambos os casos mantéñase a distancia mínima de 1,5 metros con outras persoas que non sexan conviventes. A directriz da Xunta fixa que o público deberá permanecer sentado nas actividades desenvolvidas en cinemas, teatros, auditorios e espazos similares, así como en establecementos destinados a espectáculos públicos e actividades recreativas. A mesma regra será de aplicación aos espectáculos musicais e artísticos desenvolvidos ao aire libre. Tamén se ratifica a redución a dez persoas por mesa ou agrupación de mesas do número máximo de persoas que poderán permanecer nas terrazas dos establecementos de hostalaría, restauración e lecer nocturno. Para garantir o uso seguro de lugares e espazos públicos, recoméndase aos concellos que prohiban o acceso aos parques e xardíns públicos e aos lugares similares Ao tempo, modifícase a Orde do 14 de setembro de 2021 pola que se aproba o novo Plan de hostalaría segura da Galiza coa finalidade de reducir o horario límite de peche ao público nos establecementos de hostalaría e restauración, que será ás 00.00 horas, agás a noite da sexta feira ao sábado e do sábado ao domingo, que será ás 1.00 horas e aclárase que o día 1 de xaneiro de 2022 non se poderán prestar servizos a clientes entre a 1 e as 9 da mañá. Prohíbese ademais o consumo en barra. E na mesma liña, modifícase a Orde do 29 de setembro de 2021 pola que se aproba o novo Plan de lecer nocturno ao obxecto de reducir o horario límite de peche ao público dos establecementos de lecer nocturno, que pasa a ser ás 3 horas. Finalmente, adóptanse mediante a presente orde unha serie de medidas e recomendacións que serán de aplicación durante o período de comprendido entre o 31 de decembro de 2021 e o 18 de xaneiro de 2022. Así, por unha banda, para garantir o uso seguro de lugares e espazos públicos, recoméndase aos concellos que prohiban o acceso aos parques e xardíns públicos e aos lugares similares, así como ás praias, a partir das 3 horas ata as 6 horas. Recoméndase, así mesmo, a adopción desta medida nas prazas públicas que sexan punto de concentración habitual para a realización das indicadas actividades. O foco da Xunta está en evitar 'botellóns', unha práctica que xa estaba prohibida previamente. Tamén se recomenda que os eventos e celebracións en lugares e espazos públicos, como as cabalgatas de reis, efectúense de forma estática en lugares onde se poida controlar o acceso. Establécese, ademais, que as carreiras populares desenvolvidas no mesmo período en espazos públicos deberán realizarse sen asistencia de público. Ao tempo, recóllese nesta orde a recomendación de que as celebracións de carácter privado ou familiar que non se efectúen en establecementos abertos ao público limítense a un máximo de dúas unidades de convivencia e realícense procurando o uso da máscara nos momentos nos que non se consuman alimentos e bebidas, así como o mantemento da distancia de seguridade interpersoal e a aplicación de medidas de ventilación e hixiene. As celebracións de carácter privado ou familiar que non se efectúen en establecementos abertos ao público limítense a un máximo de dúas unidades de convivencia A presente orde contempla, así mesmo, un réxime optativo de peche dos establecementos de lecer nocturno, desde as 0.00 horas deste 31 de decembro de 2021 até as 3 horas do día 3 de xaneiro de 2022. Finalmente, recóllese a limitación temporal de festas, celebracións ou eventos específicos nos establecementos de lecer nocturno no período comprendido entre as 0.00 horas do día 31 de decembro de 2021 e as 0.00 do día 18 de xaneiro de 2022; así como a prohibición de promocionar este tipo de eventos.


Summary: Editora, escritora e actriz, conversamos con Antía Otero sobre O Diario Galego, o proxecto de xornal en papel que Sermos prepara para 2019.

Antía Otero saúda o proxecto de novo diario en papel e agarda del unha aposta clara pola "contra-información e por outro tipo de mirada". O contexto faino moi necesario, reflexiona. "As liberdades estanse a recortar dun xeito brutal e ante iso hai unha mirada única. Todo o que sexa abrir ese marco, xerar crítica, todo o que sexa que apareza outro tipo de pensamento, pois é importantísimo", considera nun vídeo gravado na redacción de Sermos. Estima que O Diario Galego pode xogar un rol positivo na divulgación da cultura e da lingua do país. "Toda achega á cu ltura é sempre benvida", di, ao tempo que fai votos por que o novo meio sexa "sensíbel" e traballe por "visibilizar" o sector do libro, ao que ela -como responsábel da editora Apiario- está especialmente ligada. Antía Otero tamén reflexiona sobre a ligazón que deben manter papel e dixital neste proxecto. "O papel non debe competir co dixital, senón que debe xerar un plus, que podas atopar nel artigos de opinión ou de investigación un pouco máis demorados, un pouco máis en profundidade".


Summary: O sindicato afirma que "o abuso" sufrido por esta persoa, "moi activo na defensa dos dereitos e liberdade civís", non é casual.

CIG denunciou publicamente o acoso por parte de axentes da policía española a un membro da súa Executiva Confederal, a quen trataron "de maneira abusiva e retiveron inxustificadamente xunto ao seu vehículo". O sindicato considera que "o abuso" sufrido por este compañeiro ("moi activo na defensa dos dereitos e liberdade civís") non é casual, senón que se trata, afirma, dunha persecución contra a súa persoa e o sindicato que representa. CIG anuncia que vai denunciar os feitos. "Tiveron lugar nas inmediacións do Hospital Clínico de Santiago, onde o sindicalista acudira a encontrarse cunha membro da Executiva Comarcal da CIG e delegada da CIG-Saúde". Finalizada a xuntanza e cando ía chegar ao seu vehículo "unha patrulla da policía nacional que pasaba naquel momento pola zona detívose de súpeto e dirixiuse a el para comunicarlle que o ían propor para sanción de tráfico". A pesar de carecer de competencias nesta materia, indica o sindicato, os axentes insistiron en comprobar a ITV e o seguro do coche, "mantendo en todo momento unha actitude soberbia e de prepotencia". Resulta rechamante, explica a central, que a única persoa á que se dirixiran fora ao representante da CIG cando nos arredores do hospital había ducias de vehículos en dobre fila e mesmo estacionados enriba das beirarrúas". Os policías responderon entón con agresividade, tirándolle o teléfono, retorcéndolle o brazo e tirándoo no chan O sindicalista díxolle aos axentes que o estaban a acosar, ante o que un deles contestou: "deja de montar numeritos...que te conozco bien!!!". Ante esa resposta, o sindicalista informou os axentes que ía gravar a conversa co seu móbil. Os policías responderon entón "con agresividade, tirándolle o teléfono, retorcéndolle o brazo e tirándoo no chan. Ademais, retivérono á beira do seu coche de maneira inxustificada por un amplo espazo de tempo, no que rexistraron o vehículo e dedicáronse a ler documentación interna da CIG que se encontraba no mesmo". A CIG rexeita este acoso e comportamento intimidatorio por parte da policía nacional e reclama á Subdelegación do Goberno que se abra unha investigación para depurar as responsabilidades pertinentes.


Summary: O secretario xeral do PSdeG non ve "crible" que a dirección do PSOE "non sexa quen de adaptar unha norma interna" para renovar a secretaría xeral e advirte de que segue adiante co seu plan.

"Queremos que isto saia ben, pero non podemos ceder". A dirección do PSdeG semella decidida, esta vez si, a manter o pulso coa dirección federal do PSOE. A creba do pacto para renovar a secretaría xeral en primarias a apenas catro días de pechar o sistema para celebralas vén de abrirlle unha nova fronte interna ao atribulado Alfredo Pérez Rubalcaba encabezada por un dos membros da súa Executiva federal, Pachi Vázquez. O secretario xeral dos socialistas galegos sobe de ton o seu discurso para advertir de que non vai "ceder" nun asunto que é "moi fácil" para "os sentido común" pero "moi difícil de ver para algúns". "Os militantes non entenderían que agora lles digamos que non poden participar", sinalaba Vázquez na mañá deste martes nos corredores do Parlamento de Galicia, onde non evitou criticar abertamente a dirección do PSOE, na que detecta falta de "vontade política" para permitir que o próximo secretario ou secretaria xeral do PSdeG sexa designado por sufraxio universal entre a militancia. Sen afirmalo explicitamente, Vázquez vén acusar de falta de coherencia a unha Executiva federal que é "quen de propoñer a reforma da Constitución, do senado, do financiamento, da lei hipotecaria" pero non é "quen de adaptar unha norma interna para que a militancia poida participar". "Iso é pouco crible", censura. "Somos quen de propoñer a reforma da Constitución e non de adaptar unha norma interna? Iso é pouco crible", di Vázquez "Isto estaba acordado hai tres días e algo rompeu" e por iso a Executiva nacional galega segue "aberta a acordos, pero vai facer a súa proposta" dende a convicción de que "as primarias son unha fortaleza para este partido, non poden ser un problema", porque son sinónimo de "dar exemplo". "Se lle pedimos á sociedade que participe, nós non queremos que participen os militantes e o fagan con transparencia?", pregúntase. Como avanzou este diario, o principal obstáculo para o acordo é "formal", explica Vázquez. "Cando acordamos vincular delegados e candidato nós entendemos que había que ter dúas papeletas, unha para secretario xeral e outra para delegados". Pero "cando chegamos ao menudeo", á "casuística", "todos vimos que era moito máis transparente e participativo" que a votación se celebrase con dúas papeletas. "Tan difícil é distinguir se vai nunha papeleta o secretario e os delegados ao lado ou se van nunha única papeleta?", cuestiona. Así as cousas, Pachi Vázquez manten o órdago e o vindeiro venres someterá á votación do Comité Nacional unha proposta concreta para celebrar as priairas. "Galicia quéreo facer" e "non ao 25%, senón ao 95%". "Cabe nos estatutos" e, polo tatno, tamén "ten que caber an vontade política" da dirección socialista, aínda que haxa "unha parte importante" da cúpula do partido "que non quere escoitar falar de primarias para secretarios xerais". "Galicia respecta as federacións que non o queren facer, pero Galicia quéreo". "Se apostamos polo federalismo, sexamos primeiro federalistas dentro do partido", reta.


Summary: A Xunta avala baixar impostos e a oposición di que "beneficia os ricos".

Os conselleiros de Facenda e de Economía e Industria, Miguel Corgos e Francisco Conde, foron os encargados de inaugurar na mañá desta cuarta feira o periplo de comparecencias de titulares de departamentos da Xunta da Galiza e organismos autónomos que estes días pasarán polo Parlamento para dar conta nas respectivas comisións dos Orzamentos do Goberno galego para 2023. A teor das comparecencias desta cuarta feira, o Executivo galego está orgulloso do seu proxecto de orzamentos. O conselleiro de Facenda falou de "modelo galego" para se referir a unhas contas que, asegurou, "fan compatíbel baixar impostos e reforzar servizos públicos". Corgos mesmo entrou a defender a bonificación do imposto de Patrimonio—na comparecencia do presidente, Alfonso Rueda, após o Consello do 18 deste mes que aprobou os orzamentos, nin se mencionara— e fíxoo afirmando que este imposto "lastra" o crecemento económico. "Queremos que os grandes patrimonios queden aquí e non fuxan a territorios con menos impostos, como Portugal", engadiu. Vivenda, comercio, lingua e pesca, entre as partidas máis recortadas respecto a 2009 Unhas explicacións que tanto o BNG como o PSdeG lle reprocharon. "Dan un pelotazo fiscal e afondan na regresividade", advertiu a deputada nacionalista Noa Presas. "Con vostedes os que máis teñen aforran 4.500 euros mentres a gran maioría, con rendas de menos de 30.000 euros, aforran 40", manifestou Begoña Rodríguez Rumbo (PSdeG). O conselleiro de Facenda volveu reiterar que esas contas públicas "son as máis altas da historia da Galiza", con 12.630 millóns de euros. Noa Presas puxo en solfa eses datos e instou o representante da Xunta a "ter en conta a inflación e suba do custo da vida de todos estes anos", e que mostrarían, dixo, que no orzamento para 2023 hai "conxelacións e recortes encubertos". Para Rodríguez Rumbo, pola súa parte, estes presupostos "non son os necesarios para que ninguén fique atrás" e acusou o Goberno galego de non saber aproveitar o aumento de recursos económicos recibidos do Goberno estatal. Pedro Pui (PP) salientou que a Xunta presenta unhas "contas saneadas" e defendeu as bonificacións para reducir o que as fortunas pagan en imposto de patrimonio: "Ese imposto só existe en España". Os orzamentos galegos de 2023 favorecen millonarios, compañías eólicas e bingos Corgos insistiu en que estas contas públicas son as que van dar á Galiza "o impulso que precisa". Non convenceu a oposición. O BNG lamenta uns orzamentos que Presas cualificou esta cuarta feira de "insolventes, ineficaces e insolidarios" e que van deixar unha "Galiza peor". O PSdeG di xo que "non son a resposta que necesita este país". Política económica Francisco Conde, conselleiro de Industria, informou na súa comparecencia de que a Vicepresidencia Primeira da Consellaría de Economía e Industria disporá en 2023 dun total de 524 millóns de euros, "12% máis que en 2022", e que o "pulo ás renovábeis" e a aposta polo "autoconsumo" van ser dous dos eixos do seu departamento para o vindeiro ano. Ramón Fernández (BNG) lamentou que o Goberno galego "renuncie a actuar" en materia económica e industrial, salientando que en eidos como I+D+i os orzamentos fican "moi curtos". Gonzalo Caballero (PSdeG) criticou que o aumento de gasto nos orzamentos non ten detrás "ningún modelo económico".


Summary: Donosti acolleu a presentación do equipo de goberno que EH Bildu propón de darlle as urnas na cita electoral a responsabilidade de acceder a Lehendakaritza

A coalición Euskal Herria Bildu presentou en Donostia ao equipo de goberno da candidata a lehendakari Laura Mintegi. Once persoas procedentes de diferentes sectores e traxectorias políticas.No acto deuse a coñercer que EH Bildu prantexa un goberno composto por once consellerías, algunhas delas novedosas, como a de Soberanía Alimentar (que substituiría a Pesca, Agricultura e Consumo), Liberdades Cidadáns (en troques de Interior) ou Xustiza Social. Tamén se anunciou que a vicelehendakari sería Beatriz Ilardia, baixou cuxa responsabilidade ficarían áreas como igualdade de oportunidades ou mocidade. Cómpre lembrar que no Euskobarómetro presentado esta mesma semana, EH Bildu sería a segunda forza (tras o PNV), atinxindo o 25% dos votos e 22 deputad@s


Summary: Coincidindo coa xornada de mobilización a nivel internacional contra o Tratado Transatlántico de Comercio e Investimento, máis de medio milleiro de persoas saíron á rúa en Vigo na tarde de onte con berros contra o neoliberalismo.

Na tarde de onte, pasadas as 20h, baixo o lema "Comercio en beneficio do pobo, non das multinacionais", máis de medio milleiro de persoas saían da praza da Independencia nunha mobilización de rexeitamento aos tratados de libre comercio TTIP, CETA, TISA e TPP. Facíano coincidindo coa xornada internacional de protesto que sumou milleiros de persoas en manifestacións en distintos puntos do planeta. A mobilización de Berlín foi das máis secundadas, cunha cifra de asistencia que superou as 250.000 persoas. Na mobilización de Vigo, que contou con numerosa presenza da CIG e do BNG, e tamén de EU, XCG e colectivos sociais, leuse un manifesto que, amais de criticar os tratados, recolleu duras críticas á UE e ao euro, así como consignas explícitas contra a ditadura do capital. E é que estes acordos comerciais son contrarias, segundo as organizacións convocantes, á igualdade, aos dereitos sociais e laborais, á defensa ambiental e á democracia real.


Summary: A taxa de 10,86 vítimas por cada 10.000 mulleres é das máis baixas do Estado, onde está en 16,11.

Os xulgados galegos recibiron no primeiro trimestre do ano 1.736 denuncias por violencia de xénero, o que supón 38,4% máis que no mesmo período do ano pasado, cando se presentaron 1.254. Son dados proporcionados polo Observatorio contra a Violencia Doméstica e de Xénero do Consello Xeral do Poder Xudicial (CXPX). Sobe tamén o número de mulleres que aparecen como vítimas, de 1.354 nos tres primeiros meses do ano pasado, ás 1.520 deste, o que supón un aumento de 13%. Mantivéronse practicamente os casos de vítimas que se acollen á dispensa para non declarar. Se nos tres primeiros meses de 2018 optaron por esta opción 76 mulleres, no primeiro trimestre deste ano fixérono 75, o que supón 4,3% das vítimas. Galiza situouse como un dos territorios cunha taxa de violencia de xénero (mulleres vítimas por cada 10.000 mulleres) máis baixa do Estado, con 10,86 persoas, fronte ás 16,11 de media estatal. Durante o primeiro trimestre do ano solicitáronse 433 ordes de protección nos órganos xudiciais da Galiza, fronte ás 459 de 2018. 82,32% das persoas axuizadas na Galiza por delitos relacionados con violencia de xénero entre o 1 de xaneiro e o 31 de marzo deste ano foron condenadas. A media estatal é do 86,07%. As conclusións destes dados estatísticos, explica CXPX, teñen que ser interpretadas tendo en conta a folga de funcionarios levada a cabo entre febreiro e maio de 2018.


Summary: O presidente alégrase de que coa chegada d'A derradeira leición do mestre non houbese "incidentes lamentables" como cando o seu corpo foi traído a Galicia en 1984 Feijóo obvia o asasinato de Bóveda ao recibir 'A derradeira leición do mestre' e volve reinterpretar a Castelao 'A derradeira leición do mestre' trae dende Bos Aires o espello da barbarie franquista en Galicia

O ilustrador Kiko da Silva promove un acto no Museo de Pontevedra en defensa do verdadeiro significado de Castelao Feijóo obvia o asasinato de Bóveda ao recibir 'A derradeira leición do mestre' e volve reinterpretar a Castelao 'A derradeira leición do mestre' trae dende Bos Aires o espello da barbarie franquista en Galicia "Se somos culpables de traer o cadro a Galicia asumimos esa responsabilidade". Así se pronunciou este xoves o presidente da Xunta, Alberto Núñez Feijóo, ao ser preguntado polas críticas da oposición ao seu discurso institucional na chegada á Cidade da Cultura este mércores do cadro de Castelao A derradeira leición do mestre, intervención na que obviou a súa representación da morte de Bóveda e dos crimes do franquismo e reduciuno a unha defensa xeral da educación fronte ao fanatismo. O presidente interpretou as críticas como que a oposición está "molesta" porque foi o seu Goberno o primeiro que logrou traelo de Bos Aires, onde foi pintado e permaneceu ata o de agora. Tamén amosouse satisfeito porque, máis alá das críticas, non se producisen "incidentes lamentables" como cando o propio corpo de Castelao foi traído a Galicia en 1984. O presidente alégrase de que co cadro de Castelao non houbese "incidentes lamentables" como cando o seu corpo foi traído a Galicia "Non debera haber ningún político ao que lle moleste que ese cadro o teñamos aquí, lamento que a alguén lle moleste", dixo Feijóo, salientando que "temos por primeira vez A derradeira leición do mestre en Galicia", o que cualificou como "fito histórico", grazas ás xestións do seu Goberno. A Feijóo preguntóuselle se tiña algún problema en verbalizar que o que Castelao tentou denunciar co cadro era o horror do fascismo, ao que respondeu que "de silenciar nada" e que non ten "ningún problema" en "que todos os galegos coñezan a mensaxe dese cadro", insistindo na súa visión da polémica: "Se somos culpables de traer o cadro a Galicia asumimos esa responsabilidade". Feijóo salientou como "fito histórico" logrado polo seu Goberno ter "por primeira vez A derradeira leición do mestre en Galicia" "Castelao é patrimonio de todos e non é propiedade dos nacionalistas nin de ningún partido ", dixo, para engadir a continuación sobre as críticas lanzadas desde En Marea e BNG que "imos mellorando, porque cando chegaron os restos de Castelao os incidentes lamentables que alí se produciron, neste caso non se produciron". O presidente puña así en relación as protestas verbais deste mércores cos altercados e cargas policiais ante San Domingos de Bonaval cando en 1984, dous anos despois de estreada a autonomía, a Xunta decidiu traer o corpo de Castelao de Bos Aires para enterralo no Panteón de Galegos Ilustres fronte á oposición de quen consideraban que iso supuña incumprir o desexo do nacionalista de non volver á súa terra ata que esta fose libre.


Summary: A reconversión bancaria na Galiza está a afectar -e os prexuízos irán a máis- ás atencións que se fornecen aos usuarios e usuarias do país.

O sistema financeiro enfronta a segunda quenda do proceso de reconversión bancaria iniciado en 2008 con despedimentos nos grandes operadores do sector que están a ter impacto na Galiza. Segundo sinala a Nós Diario a secretaria da Federación da Banca da CIG, Sefi Romero, "trátase dun proceso planificado polos organismos da Unión Europea (UE), de modo moi particular polo Banco Central Europeo (BCE), que conta co apoio das autoridades españolas e do seu órgano supervisor e que tenta culminar un proceso de concentración financeiro que comezou coa desaparición do sistema de caixas de aforro". O Expediente de Regulación de Emprego (ERE) promovido polo Banco de Santander é o que afecta ao maior número de traballadoras e traballadores na Galiza. A este respecto, o conselleiro delegado da entidade, José Antonio Álvarez, adianta 370 despedimentos no país e o fechamento de arredor de 80 sucursais. O grupo Santander é o segundo operador bancario con maior presenza na Galiza, tras Abanca, cun cadro de persoal no país de 1.800 traballadoras e traballadores e cunha forte presenza territorial após a absorción do Banco Popular, propietario do Banco Pastor, unha entidade histórica na Galiza da que foi dona a familia Barrié. O BBVA vén de presentar un ERE para 3.200 empregados no Estado español. A decisión adóptaa tras publicar uns beneficios no último cuadrimestre do pasado exercicio de 1.320 millóns de euros e de achegar á súa conta de resultados 8.500 millóns de euros adicionais tras vender a súa filial nos Estados Unidos de América. O grupo, o cuarto en volume e presenza de activos na Galiza, repercute esta decisión na súa clientela, reducindo o horario de atención ao público e fechando oficinas tanto no ámbito urbano como no rural. A terceira entidade da Galiza, a resultante da fusión entre La Caixa e Bankia, prevé desfacerse de 10% do seu cadro de persoal no país. O grupo, con arredor de 178 sucursais e máis de 830 empregados e empregadas, sitúa entre 90 e 100 as persoas que despedirá nun procedemento colectivo de redución de emprego que afecta perto de 8.200 operarios no conxunto do Estado. A media de idade do persoal da entidade na Galiza, que o representante sindical de CCOO na compañía, Xoán Carlos Viveiro, cifra en 45 anos, introduce novas dificultades. Romero cuestiona os argumentos empregados polas entidades bancarias para xustificar os ERE. A maiores de que se desenvolven nun momento onde as empresas están a presentar beneficios, a dirixente da CIG denuncia que "sempre se fala de saídas voluntarias e non é certo. Vémolo, por exemplo, no caso do Banco Santander, que está metendo presión a traballadores de entre 40 e 50 anos para que se acollan ás saídas". Outro tanto denuncia Viveiro para o caso de La Caixa, que "só aceptará que a metade das saídas sexa de empregados maiores de 50 anos, o que eliminaría boa parte da voluntariedade" nos despedimentos. A reconversión bancaria está a afectar á calidade dos servizos que se prestan. Romero destaca que "asistimos a un proceso de exclusión bancaria do conxunto da poboación e non só para a xente do rural. A cidadanía acaba facendo o traballo do persoal bancario e non contentos con iso as entidades están encarecendo á clientela o custos dos servizos. É escandaloso que o BBVA cobre aos seus depositarios dous euros por retirar diñeiro en efectivo na oficina".


Summary: Destaca o abaratamento da autoestrada e a chegada da AVE como "probas inequívocas" do "compromiso" do Executivo español con Galiza.

O presidente do Goberno español, Pedro Sánchez, anunciou este domingo que o Consello de Ministras da terza feira aprobará unha "drástica redución" das peaxes da AP-9, que se materializará "a partir da próxima semana". Este anuncio fíxoo Sánchez durante a súa intervención na cerimonia de entrega da Medalla de Ouro de Galiza a todo o persoal que integra o dispositivo de vacinación contra a covid-19. OSánchez aproveitou o seu discurso para reivindicar as "probas inequívocas" do "compromiso" do seu gabinete con Galiza, que son a chegada da alta velocidade ferroviaria, prevista para finais de ano; e a rebaixa das peaxes da AP-9. En referencia a isto último, Sánchez prometeu unha redución "histórica" do prezo da Autoestrada do Atlántico. En concreto, será o Consello de Ministras da terza feira o que aprobe un abaratamento que suporá un aforro de 2.300 millóns de euros "até o fin da concesión" da vía en 2048. Un abaratamento que suporá un aforro de 2.300 millóns de euros "até o fin da concesión" da vía en 2048. Esta medida que afectará un "elemento imprescindíbel para a mobilidade" dos galegos e galegas materializarase, engadiu, a partir "da próxima semana". "Vai permitir desviar a circulación de rutas alternativas e por tanto mellorar algo, que sei que é moi sentido por parte do conxunto da sociedade galega, a seguridade viaria", agregou. Ademais, sobre a "inminente" chegada do AVE a Galiza prevista para os últimos meses de 2021, Sánchez afirmou que suporá "un antes e un despois na historia de Galiza e de toda España". Estes "dous fitos" enmarcounos o presidente español na folla de ruta do Goberno de España para "liderar o camiño da recuperación da man dun Ano Santo Xacobeo que é especial". Xunto a iso, mencionou a cohesión territorial como "un dos enormes retos" do actual século. A AP-9, cuxas obras comezaron na década dos 70, percorre a fachada atlántica da Galiza entre Ferrol e a fronteira portuguesa, suma 178 quilómetros e pertence a Itínere, un consorcio propiedade de diversos fondos de investimentos europeos e norteamericanos. A estrada aparece como unha das vías de xestión privada máis rendíbeis do Estado, até o punto de que a concesionaria espera uns beneficios de 9.561 millóns de euros até 2048, ano de remate da autorización administrativa de explotación da vía. A duración da concesión é tamén un caso único no Estado español, até sumar 75 anos como estrada de pago, tras diversas renovacións do tempo de aproveitamento aprobadas polo Estado. Acordo A mediados do pasado mes de xuño, o portavoz do BNG no Congreso, Néstor Rego, reclamaba de novo que se cumprise o acordo de investidura asinado entre PSOE e BNG e, desta maneira, se aplicasen as bonificacións nas portaxes da AP-9 e se liberrase o tramo Vigo-Redondela. O citado acordo estabelecía a rebaixa de 100% nas portaxes da autoestrada do Atlántico para persoas usuarias recorrentes, a absorción por parte dos Orzamentos Xerais do Estado do incremento de 1% anual acumulativo durante vinte anos previsto nos convenios de 2011 e 2013 e aínda a eliminación da portaxe no tramo Vigo-Redondela.


Summary: Un estudo realizado por Eventuais en Loita conclúe que o 36% das enfermeiras do Sergas son eventuais, fronte aos datos que achega Sanidade, que fala de case un 90% de estabilidade entre o persoal sanitario

Hai tan só uns meses Antonio Fernández-Campa, xerente do Servizo Galego de Saúde (Sergas), afirmaba nunha entrevista en televisión que a precariedade "non é una situación habitual" na sanidade pública do país e que "o 85% dos traballadores está en vínculos estables". Tamén o conselleiro de Sanidade, Xesús Vázquez Almuiña, insistiu varias veces na estabilidade á que tamén se referiu o presidente da Xunta, Alberto Núñez Feijóo, que afirmou que o 88% do persoal ten un "nomeamento definitivo". Feijóo, Almuiña ou Fernández-Campa insisten en que case o 90% do persoal sanitario é estable; o estudo de Eventuais en Loita rebáixao ao 65%As continuas referencias do Goberno galego á suposta estabilidade ofendeu varios colectivos, en especial ao da enfermaría eventual, que leva meses mobilizado e advertindo da súa precariedade, da enorme cantidade de contratos asinados e da elevada porcentaxe de temporalidade. Agora, e para denunciar tamén "a falta de transparencia relativa aos datos dos traballadores do Sergas", Eventuais en Loita quere poñer cifras á súa situación e vén de publicar os resultados dun estudo de campo que conclúe que máis dun terzo do persoal de enfermaría da sanidade pública en Galicia sofre a eventualidade. O estudo baseouse nas preguntas realizadas a case 3.500 enfermeiras de oito distritos nas áreas sanitarias galegas e co obxectivo de "levantar a voz contra a precariedade e a elevada taxa de persoal estatutario temporal". Os datos finais conclúen que o 36% do persoal de enfermaría é eventual, un 29% traballadoras con vacante e un 7% ocos libres, cubertos con acúmulos de tarefa. Eventuais en Loita insiste en que esta é a "realidade actual", xa que "o nomeamento de carácter interino do persoal que cobre unha vacante é Personal Estatutario Temporal, coma así o reflicte o Estatuto Marco Lei 55/2003, de 16 de decembro". "Os datos do Sergas están claramente terxiversados para maquillar a realidade", insisten. O colectivo lembra que os datos que agora agroman achéganse aos publicados polo Consello de Contas e que situaba os índices de temporalidade nun 40% en Atención Especializada e 28,1% en Atención Primaria en 2017 ou os dun 37,6% e 26,3% respectivamente en 2016. Mesmo nalgunhas áreas sanitarias as cifras son aínda maiores, advirte. Máis dun terzo das enfermeiras non teñen contrato estable no Sergas, segundo o estudo realizado por Eventuais en Loita, que debulla datos en varios distritosOs datos, ademais, varían moito segundo o distrito analizado. Así, no Salnés a eventualidade do persoal elévase a case o 55%, na zona de Cee rolda o 46% e no novo hospital de Ourense o 45%. Pola contra, é moito menor en Ferrol (28%) ou A Mariña (32%). Para Eventuais en Loita, a "ocultación" que segundo denuncian fai a Xunta desta realidade "pode ter sentido se o que pretende a Administración é evitar a presión lanzada dende diferentes institucións comunitarias coma a Comisión Europea", que recomendou no seu informe do primeiro semestre do 2019, "reforzar as inspeccións de traballo para evitar o abuso de contratos temporais" advertindo de que "os xestores seguen facendo un uso extremo dos contratos a curto prazo".Ademais, o colectivo, que mobiliza unhas 7.000 persoas e representa un colectivo dunhas 10.000, asegura que de existir un rexistro público de persoal fixo e eventual debidamente actualizado, "este estudo non sería necesario". "Pero a transparencia non existe e os datos son opacos e terxiversados". Outro estudo do colectivo baseado nunha enquisa concluíu que case o 45% das enfermeiras leva dez ou máis anos nas listas de contratación do Sergas"Só cos números públicos e reais poderemos cuantificar e definir con exactitude as prazas actuais, a súa cobertura e as previsións de xubilacións ca fin de coñecer o estado real da totalidade do cadro de persoal de enfermeiras do Sergas", din. Non é a primeira vez que Eventuais en Loita intenta deitar luz sobre a situación do seu colectivo a través de estudos ou enquisas como a realizada a primavera pasada e na que se concluía que case o 90% das entrevistadas dicían sufrir precariedade laboral, que case o 45% levaba dez ou máis anos nas listas de contratación ou que a media de contratos que asinaban nun ano era de 24.


Summary: Uns meses despois de coñecerse o chamamento para una investigación do edil nacionalista de Poio Xosé Luís Martínez Blanco (BNG), a Xustiza arquiva a denuncia apresentada polo Partido Popular en que se pedía que se investigara a maneira na que se adxudicaran os postos da Festa do Mar de 2014 acontecida en Combarro. O instrutor da causa non ve indicios de delito tras falar coas diferentes testemuñas envolvidas nas pesquisas.

O xulgado de instrución número dous foi o encargado de dirixir a denuncia interposta polo PP local contra Xosé Luís Martínez, chamado a declarar como investigado o 29 de marzo. A denuncia levou á apertura dunha investigación por un posíbel delito de prevaricación administrativa. O caso vaise arquivar sen maiores consecuencias. A resolución é provisional e está por ver se é recorrida. Para o peche do caso bastou a declaración do concelleiro, ben como a dos titulares dos postos que se montaran para a citada edición da Festa do Mar, así coma o testemuño dos técnicos municipais. Sempre arroupado dende o Concello, tanto polo resto de compañeiros coma polo propio alcalde Luciano Sobral, Martínez asumiu que podería falarse de "pequenas irregularidades na tramitación de adxudicación de nove postos", pero que sempre estaría "tranquilo". Seguindo co discurso, descartou a demisión dende o primeiro momento, e comprometeuse a ofrecer as explicacións necesarias ao xuíz instrutor, e lembrou que o Concello colaborou puntualmente en todas aquelas cuestións nas que foi requirido. Dous meses despois, a Xustiza dá a razón ao dito polo edil de Turismo. Críticas de Luciano Sobral á oposición No momento de coñecerse a investigación, Sobral criticou a oposición duramente, e sinalou que o obxectivo do PP parecía querer acabar cun dos eventos máis importantes do municipio, e que non cederían á chantaxe. Nese sentido, a Festa do Mar colocouse nos últimos anos como unha das maiores citas do verán, e non só para os veciños de Poio, senón tamén para os de Pontevedra e arredores, que acoden a gozar dos concertos, as actividades, os postos e o bo ambiente que se crea na vila mariñeira de Combarro. Os visitante cóntanse por miles. Martínez, pola súa parte, alegou que as e os populares "queren chegar á alcaldía de calqueira maneira" e matizou que a estratexia de adxudicación usada na Festa do Mar é o mesmo procedemento utilizado noutros eventos similares, pero que, porén, nunca deron ningún tipo de problemas, e moito menos, unha denuncia formal. Cabe destacar que o auto deixaba claro que os feitos da investigación non se enmarcaban no ámbito da corrupción, nin do enriquecemento da persoa, nin de tratos de favor con ninguén. Martínez alegou que as e os populares "queren chegar á alcaldía de calqueira maneira" Por outra banda, nos últimos días confirmábase que Martínez volvería capitanear o Consello Local do BNG de Poio. O edil de Turismo seguirá ao fronte do organismo despois de que a militancia elixise a súa candidatura por unanimidade. A lista estaba formada por doce persoas, entre elas catro membros actuais da equipa de goberno local: Marga Caldas, Lidia Salgueiro, e o alcalde Luciano Sobral; e o propio Martínez. O renovado Consello xa mantivo as súas primeiras reunións, e estabeleceron obxectivos claros como o traballo para expandir o discurso do nacionalismo e incrementar a base social. Así, o BNG local espera incrementar nos próximos tempos a militancia no municipio. Cabe destacar que dos trece membros que forman o Consello, case a metade son menores de trinta anos e asumen estes cargos por primeira vez. Asemade, o órgano local pretende colaborar co goberno poiense, co obxectivo de dar un impulso a varias prioridades e demandas do municipio, como esixir á Xunta o cumprimento dos convenios asinados para a mellora dos portos de Covelo e Raxó, un Plan Integral de Seguridade Viaria para a PO-308, o parque empresarial de Fraga Moreira, e a execución dun Plan Integral de Saneamento da Ría de Pontevedra.


Summary: Fruga denuncia que o desembarco do PP na Xunta conlevou un drástico recorte nestas subvencións, poñendo mesmo en risco a supervivencia de razas autóctonas galegas en vías de extinción e fanando un modelo no que Galiza ten un "enorme potencial"

Titulares de granxas galegas e do sindicato Fruga (Federación Rural Galega) fixeron entrega en Lugo de recursos de reposición por parte dos afectados, exixindo que se pagen as subvencións destinadas ao fomento de sistemas de produción de razas gandeiras en réximes extensivos do ano 2012. Fruga afirma que "unha vez que a Xunta de Galiza volveu a mans do Partido Popular, vense reducindo considerablemente o importe que recibían as granxas, iso si, sen que por iso viran modificadas os compromisos que tiñan que cumprir. Sirva como exemplo a campaña do 2011, a cuarta dos cinco anos que duraría o programa, onde as axudas sufriron unha redución de media dun 45% sobre os importes marcados inicialmente". E a iso engaden que, nunha nova volta de porta, e a após ter publicado a Xunta o pasado outubro a renovación destas axudas para a campaña 2012, mudou de opinión "e publicou unha nova orde na que deixaba sen efecto as solicitudes de renovación que se fixeron en outubro. O motivo que argumenta para dar marcha atrás é que o Ministerio de Agricultura non fixo o ingreso oportuno". Prexuízos Para a Federación, o goberno autonómico "parece ter unha política agraria de exterminio da gandería galega, facendo unha aposta suicida e contraria á opinión da maioría dos expertos na materia e da propia UE, que non é outra que á de ligar a produción gandeira á maior base territorial posible". Nesta liña, alerta de que coa eliminación desta axuda "ponse en risco a supervivencia das razas autóctonas galegas en perigo de extinción de vacún". Fruga desenvolveu nos últimos meses unha campaña informativa no rural galego sobre as consecuencias destas medidas da Xunta.


Summary: O BNG traslada a proposta de Iniciativa galega pola memoria nunha moción na que se propón facer unha homenaxe pública a traballadores e cargos do Concello represaliados polo franquismo.

O grupo municipal do BNG rexistrou unha moción para o seu debate no Pleno desta segunda feira, 4 de xullo, na que se propón, "coincidindo co 80 aniversario do golpe de Estado de 1936", a recuperación da memoria histórica e de condena da Ditadura. Os nacionalistas trasladan nesta moción a proposta que lle foi achegada desde a Iniciativa Galega pola Memoria, na que participa a Comisión pola Recuperación da Memoria Histórica da Coruña. O BNG propón que o Concello da Coruña expresa a súa condena formal do golpe de estado de 1936 e a ditadura franquista. "As institucións públicas deben ter un posicionamento claro de condena do golpe de Estado do 36, da Ditadura franquista e da brutal represión que sufriron miles de galegos e galegas ao longo dese terríbel período histórico", explican. Propoñen que ao longo deste ano se desenvolva un programa de actividades, "en colaboración con entidades da memoria e outras administracións", que se centren na memoria histórica, a represión e a resistencia contra o fascismo. Por último, a iniciativa tamén recolle a proposta de que o Concello da Coruña organice unha homenaxe pública aos cargos políticos e aos traballadores e traballadoras da institución que foron vítimas da represión franquista e a eliminación, supresión ou anulación, de seguir estando vixentes, dos acordos, distincións e símbolos, e calquera outra manifestación institucional, que reflictan a adhesión e colaboración da institución coa Ditadura", afirma a concelleira nacionalista, Avia Veira.


Summary: O Goberno aproba a parálise definitiva das obras pendentes no Gaiás, cumprindo así o mandato do Parlamento xurdido dunha moción do BNG. As empresas adxudicatarias poderán construír e explotar un edificio na superficie na que estaban previstos un teatro e un centro de arte.

En xullo de 2005 Galicia vivía os derradeiros días do fraguismo. Tras as eleccións do 19 de xuño e o agoniante reconto do voto emigrante o PP de Manuel Fraga ratificaba que perdera a maioría absoluta e que cumpría deixarlle paso a un Goberno de coalición de PSdeG e BNG. O propio patrón da dereita española convenceu a cúpula estatal do seu partido para non litigar nos xulgados e asumía o seu paso á oposición. Ata o 2 de agosto, que socialistas e nacionalistas colleron o temón da Xunta, o Executivo que vicepresidía Alberto Núñez Feijóo seguiu traballando e abordando, en verbas de Fraga, esencialmente "asuntos de trámite". Non obstante, algún deses trámites medíase en millóns de euros, caso por exemplo da adxudicación dos dous últimos edificios da Cidade da Cultura -150 millóns-, o "soño" do presidente saínte que case dez anos despois fica, definitivamente, nos planos deseñados por Peter Eisenman. O sucesor de Fraga no PP e actual titular da Xunta anunciaba este xoves que, case un ano despois de que o Parlamento o decidise ao aprobar unha iniciativa do BNG, o Goberno culminara os trámites para cancelar a construción do que ían ser o Teatro da Música e o Centro de Arte Internacional do Gaiás. A parálise definitiva é o resultado de meses de negociación no que o Executivo se resistiu a informar en aras da "discreción" e que dá como resultado un complexo arquitectónico cun enorme buraco que "podería" -e, polo tanto, tamén non podería- ser tapado, cando menos en parte, cunha caste de remendo arquitectónico promovido por algunha das empresas que accederon a non construír os edificios contratados e facelo, ademais, "renunciando ao beneficio industrial que lles puidera corresponder", di o presidente. As empresas poden "deseñar, construír e explotar un edificio ou carpa pétrea" no lugar onde ían os edificios cancelados Quere isto dicir, polo tanto, que as construtoras renuncian de balde? Non. Durante os dous meses seguintes á sinatura da resolución dos contratos o Goberno negociará coas empresas "a cifra que se abonará" en concepto de "gastos incorridos que sexan debidamente xustificados", isto é, pagaranse as obras que xa se fixeron. Acto seguido e ata o 31 de decembro estas tres sociedades poderán exercer unha "opción de dereito de superficie", que lles outorga, segundo información da Xunta, "a opción de deseñar, construír e explotar un edificio ou carpa pétrea no lugar dos anteriormente proxectados", que "deberá suxeitarse aos obxectivos culturais e ao Plan Estratéxico de Gaiás". Usos comerciais e concesión de ata 35 anos Non se trata, aclara Feijóo, de que unha construtora vaia "facer un teatro" de balde, senón "un edificio" de seu en pleno complexo público para realizar "eventos e actividades de carácter cultural", aínda que "admitiría usos comerciais complementarios vinculados ao seu uso cultural", como "cafetería, tenda ou similares". No caso de concretarse o que a Xunta define como "hipótese" a intención sería a de "finalizar o deseño volumétrico proxectado por Peter Eisenman", é dicir, que apariencia exterior do complexo fose semellante á deseñada polo arquitecto aínda que o que haxa dentro sexa algo diferente, non un teatro ou un museo públicos senón un espazo explotado en réxime de concesión por unha construtora durante ata 35 anos. A Xunta, pola súa banda, podería utilizar parte deste hipotético edificio "para uso público unha serie de días ao ano". Aínda que dun xeito sensiblemente máis peculiar que na anterior ocasión a Xunta tenta de novo implicar a iniciativa privada no Gaiás, desta volta para procurar tapar os resultados das súas propias decisións. Trátase, segundo Feijóo, de responder ao que "a sociedade nos demandaba" e de "cumprir co deber". Neste sentido, o presidente mesmo chega a invertir a cronoloxía dos feitos e afirma que esta foi unha "decisión adoptada polo Goberno da Xunta e respaldada pola maioría dos grupos do Parlamento", cando o que realmente aconteceu foi que a Cámara lle deu o visto e prace a unha moción do Bloque inicialmente rexeitada polos conservadores, pero finalmente aceptada tras unha orde de Feijóo. AGE tamén a apoiou e o PSdeG abstívose, posicións argumentada polo gasto que, dicían, traería consigo a paralización.


Summary: "O único corte escollido pola dirección da TVG para ilustrar a noticia das foxas comúns non se refería en absoluto a ela, senón que recolleu a pregunta dun blogue de internet da extrema dereita que inquiría a ministra Belarra sobre os mortos de Paracuellos, un episodio que a ultradereita utiliza decote nos seus discursos", lamentan, ao tempo que alertan da "deriva ideolóxica" da corporación.

O comité intercentros da CRTVG vén de alertar, a través dun comunicado, da "deriva ideolóxica" da corporación após os "novos episodios de manipulación informativa", en referencia á emisión da pregunta dunha canle de YouTube de extrema dereita á ministra Ione Belarra durante a presentación dos traballos de exhumación dunha foxa común en Colmenar Viejo (Madrid). "O único corte escollido pola dirección da TVG para ilustrar a noticia non se refería en absoluto a ela, senón que recolleu a pregunta dun blogue de internet da extrema dereita que inquiría a ministra Belarra sobre os mortos de Paracuellos, un episodio que a ultradereita utiliza decote nos seus discursos", lamentan. Nova polémica coa TVG: Emite a pregunta dunha canle de 'Youtube' de extrema dereita durante unha exhumación de vítimas do franquismo Os cen primeiros días de Rueda Nese mesmo informativo, emitido na cuarta feira, lembran que tamén se emitiron unhas declaracións de Paula Prado, secretaria xeral do PPdeG, facendo unha valoración positiva dos cen primeiros días de Alfonso Rueda na presidencia da Xunta, unha peza "elaborada a partir dun vídeo remitido polo propio partido, con micrófono do PP e sen intervención de ningún xornalista da TVG". "Tampouco se incluíron declaracións doutras formacións políticas con representación, incumprindo o principio legal de reflectir o pluralismo ideolóxico do país e manter a neutralidade informativa", sinalan. Xornalistas reflexionan sobre a "manipulación" que padece a CRTVG "Ausencia de perspectiva de xénero" Outro dos casos que salientan desde o comité intercentros é a "ausencia de perspectiva de xénero e incumprimento do deber de fomento de accións positivas en materia de igualdade" na promoción da serie Saudade de ti, con mensaxes como "o amor de verdade fai sufrir" ou "o amor de verdade é pura loucura". O comité exixe dimisións e avanza que xa traballa nunha "resposta contundente a esta deriva ideolóxica" Ante o que o persoal agrupado neste colectivo cualifica de "novas manifestacións do uso partidista e irresponsábel da CRTVG" e "recollendo a fartura do cadro de persoal", exixen as dimisións da directora da Área de Información, Concepción Pombo Romero, e do subdirector Alejandro López Carballeira, así como dos dous redactores xefes e do responsábel do Telexornal Mediodía. Tamén urxen o cesamento do director da Área de Contidos, Fernando Rodríguez Ojea, e das directivas Rosa Sierra e Vanessa Grela. Carlos Jiménez, expedientado pola CRTVG: "A sentenza do TSXG demostra que non debemos axeonllarnos ante o que é unha inxustiza" "Este ataque sen precedentes ao servizo público obriga á representación legal do persoal da TVG e da Radio Galega a denunciar que a situación interna é insostíbel e a avanzar que xa traballa no deseño dunha resposta contundente a esta deriva ideolóxica que permita avanzar na erradicación da manipulación informativa e do sexismo na CRTVG", conclúen.


Summary: Os orzamentos municipais de Compostela para 2015 consignan 416.000 euros a "publicidade e propaganda". Dous grupos de comunicación aglutinan case o 80% do gasto comprometido no primeiro trimestre.

Os Orzamentos do Concello de Santiago para o ano 2015 consignan 416.351 euros para "publicidade e propaganda" dos distintos departamentos, un 10% máis que en 2014 e un 16% máis que en 2013, segundo os datos das contas públicas municipais aprobadas nos dous últimos exercicios. Atendendo aos contratos aprobados en materia publicitaria polo goberno que dirixe Agustín Hernández entre xaneiro e marzo deste ano neses tres primeiros meses xa ficou comprometida unha cantidade equivalente a case o 70% deses fondos. Segundo a relación de contratos menores publicados polo consistorio ao abeiro da lei de transparencia de 2013 -outros gobernos urbanos de Galicia, como o da Coruña, néganse a publicalos- no primeiro trimestre do ano o goberno compostelán destinou 299.950 euros a pagamentos publicitarios e propagandísticos, dos cales case 80.000 financian operacións que van alén das eleccións municipais de maio e que, polo tanto, comprometen tamén o próximo equipo de goberno. Os orzamentos municipais para 2015 consignan 416.000 euros a "publicidade e propaganda" Case o 80% destes gastos, máis de 237.000, corresponde a contratos do Concello de Santiago cou dous conglomerados de empresas de comunicación: o Grupo Correo e o Grupo Voz, cunha diferenza de apenas 1.000 euros entre un e outro. A moita máis distancia está a canle de televisión local Santiago TV, con 35.000 euros, a cadena COPE, con 17.000, o xornal ABC, con 6.050, e as emisoras de radio SER, Onda Cero e Radio Galega, que entre as tres suman apenas 4.000 euros por unha única campaña. As campañas No que atinxe aos dous grupos de comunicación que máis fondos recibiron do Concello santiagués nestes tres meses as achegas máis cuantiosas non se corresponden estritamente con anuncios. No caso do Grupo Correo trátase do financiamento de dous "foros", un sobre turismo e outro sobre mobilidade, por 18.000 euros cada un. A continuación xa se atopan achegas para anuncios, nomeadamente 15.000 euros para promocionar as obras do programa Urbana Norte. Unha cantidade semellante, 14.000 euros, foi a achegada para a publicación de "reportaxes" sobre "infraestruturas" do Concello e o mesmo, para a campaña de publicidade sobre o fraccionamento do pagamento do IBI. Dous grupos de comunicación aglutinan case o 80% do gasto Dúas campañas "informativas" do departamento municipal de Servizos Sociais por 10.000 euros cada unha, publicidade do "plan fiscal" municipal por 4.000 euros e unha inserción dun anuncio nun anuario completan as achegas puntuais a este grupo de comunicación. Ademais, asignáronselle 13.000 euros para a publicación dunha axenda cultural entre os meses de abril e decembro. En total, 119.000 euros. No caso do Grupo Voz a achega máis cuantiosa é de 21.000 euros e corresponde ao patrocinio dun festival musical que esta empresa vén celebrando dende hai anos no marco das Festas do Apóstolo, isto é, no mes de xullo, despois das eleccións. A continuación atópase un pagamento de 18.000 euros para a publicación dun monográfico sobre turismo, dous pagamentos de 14.250 para unha axenda cultural e anuncios sobre o Camiño de Santiago, ambos para o período de abril a decembro, e un pagamento máis para a produción dun spot de promoción turística. Un evento deportivo, obras, o fraccionamento do IBI e unha partida xenérica de publicidade en internet completan unha suma de 118.200 euros.


Summary: Os sindicatos instan o goberno galego a "retomar o diálogo"

Camiño dos 80 días de greve, os traballadores e traballadoras da administración de xustiza de Galiza manteñen as mobilizacións embora o empecinamento da Xunta, redobrado após a rotura das negociacións a finais da semana pasada. A nova media do persoal da administración de xustiza é un campamento fronte á sede da Xunta, en San Caetano (Compostela). A acampada reivindicativa prodúcese após unha nova rotura das negociacións, o que orixinou que o pasado sábado o comité de folga, integrado polos sindicatos USO, Alternativas na Xustiza-CUT, UXT, CSIF, STAJ, CIG e CC.OO, rexistrase un novo escrito no que solicitaba á Xunta a "inmediata convocatoria" da mesa de negociación para retomar o diálogo. 'De Galiza non nos movememos' reflíctese nunha das faixas deste protesto, que non foi o único que decorreu esta segunda feira. En Vigo houbo concentración. Os sindicatos destacan o alto grao de implicación dos traballadores nunha greve que xa supera os dous meses e medio.